title: Rozhodnutie Európskeho parlamentu z 5. mája 2010 o absolutóriu za plnenie rozpočtu Európskej environmentálnej agentúry za rozpočtový rok 2008

text:
               25.9.2010

               SK

               Úradný vestník Európskej únie

               L 252/151

         ROZHODNUTIE EURÓPSKEHO PARLAMENTU
   z 5. mája 2010
   o absolutóriu za plnenie rozpočtu Európskej environmentálnej agentúry za rozpočtový rok 2008
   (2010/522/EÚ)
   EURÓPSKY PARLAMENT,
   so zreteľom na konečnú ročnú účtovnú závierku Európskej environmentálnej agentúry za rozpočtový rok 2008,
   so zreteľom na správu Dvora audítorov o overení ročnej účtovnej závierky Európskej environmentálnej agentúry za rozpočtový rok 2008 spolu s odpoveďami agentúry (1),
   so zreteľom na odporúčanie Rady zo 16. februára 2010 (5827/2010 – C7-0061/2010),
   so zreteľom na článok 276 Zmluvy o ES a článok 319 Zmluvy o fungovaní Európskej únie,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,
   so zreteľom na nariadenie Európskeho parlamentu a Rady (ES) č. 401/2009 z 23. apríla 2009 o Európskej environmentálnej agentúre a Európskej environmentálnej informačnej a monitorovacej sieti (3), a najmä na jeho článok 13,
   so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia (ES, Euratom) č. 1605/2002 (4), a najmä na jeho článok 94,
   so zreteľom na článok 77 rokovacieho poriadku a prílohu VI k rokovaciemu poriadku,
   so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0092/2010),

               1.

               udeľuje výkonnému riaditeľovi Európskej environmentálnej agentúry absolutórium za plnenie rozpočtu agentúry za rozpočtový rok 2008;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskej environmentálnej agentúry, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ C 304, 15.12.2009, s. 60.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 126, 21.5.2009, s. 13.

      (4)  Ú. v. ES L 357, 31.12.2002, s. 72.
    ---documentbreak---

               25.9.2010

               SK

               Úradný vestník Európskej únie

               L 252/152

         UZNESENIE EURÓPSKEHO PARLAMENTU
   z 5. mája 2010
   s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej environmentálnej agentúry za rozpočtový rok 2008
   EURÓPSKY PARLAMENT,
   so zreteľom na konečnú ročnú účtovnú závierku Európskej environmentálnej agentúry za rozpočtový rok 2008,
   so zreteľom na správu Dvora audítorov o overení ročnej účtovnej závierky Európskej environmentálnej agentúry za rozpočtový rok 2008 spolu s odpoveďami agentúry (1),
   so zreteľom na odporúčanie Rady zo 16. februára 2010 (5827/2010 – C7-0061/2010),
   so zreteľom na článok 276 Zmluvy o ES a článok 319 Zmluvy o fungovaní Európskej únie,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,
   so zreteľom na nariadenie Európskeho parlamentu a Rady (ES) č. 401/2009 z 23. apríla 2009 o Európskej environmentálnej agentúre a Európskej environmentálnej informačnej a monitorovacej sieti (3), a najmä na jeho článok 13,
   so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia (ES, Euratom) č. 1605/2002 (4), a najmä na jeho článok 94,
   so zreteľom na článok 77 rokovacieho poriadku a prílohu VI k rokovaciemu poriadku,
   so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0092/2010),

               A.

               keďže Dvor audítorov vyhlásil, že získal primeranú istotu, že účtovná závierka za rozpočtový rok 2008 poskytuje spoľahlivé informácie a že príslušné transakcie sú zákonné a správne;

               B.

               keďže Európsky parlament udelil 23. apríla 2009 výkonnému riaditeľovi Európskej environmentálnej agentúry absolutórium za plnenie rozpočtu agentúry za rozpočtový rok 2007 (5) a v uznesení, ktoré je súčasťou rozhodnutia o absolutóriu, Európsky parlament konštatoval nedostatky v systémoch správy dohôd o grantoch s európskymi tematickými strediskami a vyzval agentúru, aby plne dodržiavala pravidlá verejného obstarávania;

               1.

               konštatuje, že prevádzkové príjmy agentúry za rok 2008 boli vo výške 37 100 000 EUR vrátane dotácie Spoločenstva vo výške 31 700 000 EUR; zdôrazňuje, že táto suma je o viac ako 2 000 000 EUR nižšia v porovnaní so všeobecným rozpočtom na rok 2007; vyjadruje spokojnosť s celkovým plnením viazaných a výdavkových rozpočtových prostriedkov;

               2.

               zdôrazňuje úlohu agentúry pri hodnotení uplatňovania právnych predpisov EÚ v oblasti životného prostredia tak v rámci Únie, ako aj v susedných krajinách;

      Výkonnosť

               3.

               berie na vedomie veľmi pozitívne hlavné zistenia obsiahnuté v externých hodnoteniach decentralizovaných agentúr EÚ vypracovaných na podnet Komisie v roku 2009; obzvlášť blahoželá agentúre k vytvoreniu dobre rozvinutého systému riadenia podľa činností, viacročnému pracovnému programu, vyváženej tabuľke výsledkov s ukazovateľmi a integrovanému systému kontroly riadenia, ktoré prispievajú k účinnému riadeniu agentúry;

               4.

               poznamenáva, že ďalšie nezávislé externé hodnotenie päťročnej stratégie agentúry na roky 2004 – 2008 tiež dokázalo jej schopnosť dosiahnuť svoje ciele a uspokojiť svojich príjemcov;

               5.

               žiada agentúru, aby si naďalej pravidelne (to znamená každých päť rokov) nechávala vypracovať nezávislé externé hodnotenie na základe nariadenia o jej zriadení a pracovných programov stanovených správnou radou; preto vyzýva agentúru, aby orgán udeľujúci absolutórium informovala o vývoji ďalšieho externého hodnotenia týkajúceho sa obdobia rokov 2009 – 2013;

               6.

               žiada agentúru, aby v tabuľke, ktorá bude prílohou k ďalšej správe Dvora audítorov, uviedla porovnanie výsledkov dosiahnutých v priebehu roka, za ktorý sa udeľuje absolutórium, a výsledkov dosiahnutých v predchádzajúcom rozpočtovom roku s cieľom umožniť orgánu udeľujúcemu absolutórium uskutočniť lepšie medziročné zhodnotenie výkonnosti agentúry;

               7.

               berie na vedomie pripomienku Dvora audítorov, ktorý v prípade dohôd agentúry o grantoch žiada, aby sa lepšie vysvetlil čas, ktorý si účtujú partneri; zdôrazňuje, že na to, aby sa znížilo riziko nepodložených platieb, by sa mali dať príjemcom jasnejšie pokyny k výpočtom sadzieb a účtované náklady by mali byť zreteľne prepojené s nákladmi odhadovanými v realizačných plánoch;

      Dohoda o prenájme

               8.

               berie na vedomie poznámku Dvora audítorov, ktorý konštatoval, že sa malo uskutočniť výberové konanie na práce týkajúce sa opravy priestorov, ktoré agentúra prenajíma, a nie pokryť náklady uskutočnených prác firmou, ktorú vybrali majitelia budovy;

      Vnútorný audit

               9.

               uznáva, že od roku 2006 agentúra zrealizovala deväť odporúčaní z 27, ktoré vydal útvar vnútorného auditu; konštatuje, že zo 17 odporúčaní, ktoré sa doteraz nezrealizovali, sa päť považuje za veľmi dôležitých a ovplyvňuje riadenie grantov (pokiaľ ide o stanovenie finančných postupov, podporu kontrol na mieste/overovanie grantov a monitorovanie a sledovanie realizácie grantov) a implementáciu noriem vnútornej kontroly (pokiaľ ide o určenie citlivých funkcií a zlepšenie účtovného systému);

               10.

               pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 5. mája 2010 (6) o výkonnosti, finančnom hospodárení a kontrole agentúr.

      (1)  Ú. v. EÚ C 304, 15.12.2009, s. 60.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 126, 21.5.2009, s. 13.

      (4)  Ú. v. ES L 357, 31.12.2002, s. 72.

      (5)  Ú. v. EÚ L 255, 26.9.2009, s. 180.

      (6)  Prijaté texty, P7_TA(2010)0139 (pozri stranu 241 tohto úradného vestníka).


title: 2011/834/EÚ: Rozhodnutie Komisie z  13. decembra 2011 , ktorým sa ukončuje antisubvenčné konanie týkajúce sa dovozu určitého polyetyléntereftalátu s pôvodom v Ománe a v Saudskej Arábii

text:
               14.12.2011

               SK

               Úradný vestník Európskej únie

               L 330/43

         ROZHODNUTIE KOMISIE
   z 13. decembra 2011,
   ktorým sa ukončuje antisubvenčné konanie týkajúce sa dovozu určitého polyetyléntereftalátu s pôvodom v Ománe a v Saudskej Arábii
   (2011/834/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 597/2009 z 11. júna 2009 o ochrane pred subvencovanými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“), a najmä na jeho článok 14,
   po porade s poradným výborom,
   keďže:
   A.   POSTUP

               (1)

               Európskej komisii (ďalej len „Komisia“) bol 3. januára 2011 doručený podnet týkajúci sa údajného subvencovania určitého polyetyléntereftalátu (ďalej len „PET“) s pôvodom v Ománe a v Saudskej Arábii (ďalej len „príslušné krajiny“), čo spôsobuje výrobnému odvetviu Únie značnú ujmu.

               (2)

               Podnet podal Výbor výrobcov polyetyléntereftalátu v Európe (CPME) (ďalej len „navrhovateľ“) v mene výrobcov, ktorí predstavujú podstatnú časť, v tomto prípade viac ako 50 %, celkovej výroby určitého PET v Únii, podľa článku 10 základného nariadenia.

               (3)

               Podnet obsahoval prima facie dôkazy o existencii subvencovania a z toho vyplývajúcej značnej ujmy, ktoré sa považovali za dostatočné na odôvodnenie začatia antisubvenčného konania.

               (4)

               Pred začatím konania a v súlade s článkom 10 ods. 7 základného nariadenia Komisia oznámila vláde Ománu a vláde Saudskej Arábie, že dostala riadne doložený podnet, podľa ktorého subvencovanie dovozu určitého PET s pôvodom v Ománe a Saudskej Arábii údajne spôsobuje výrobnému odvetviu Únie značnú ujmu. Ománska a saudskoarabská vláda boli oddelene pozvané na konzultácie s cieľom objasniť situáciu v súvislosti s obsahom podnetu a dospieť k vzájomne prijateľnému riešeniu. Počas konzultácií sa nepodarilo dospieť k vzájomne prijateľnému riešeniu.

               (5)

               Komisia po porade s poradným výborom začala, prostredníctvom oznámenia uverejneného v Úradnom vestníku Európskej únie
                   (2) zo 16. februára 2011, antisubvenčné konanie týkajúce sa dovozu určitého PET s pôvodom v Ománe a Saudskej Arábii do Európskej únie.

               (6)

               Komisia v ten istý deň začala antidumpingové konanie týkajúce sa dovozu určitého PET s pôvodom v príslušných krajinách do Únie (3).

               (7)

               Komisia poslala dotazníky výrobnému odvetviu Únie, vývozcom/výrobcom v príslušných krajinách, dovozcom, všetkým známym združeniam, o ktorých sa vie, že sa ich táto záležitosť týka, a orgánom príslušných krajín. Zainteresované strany dostali možnosť písomne sa vyjadriť a požiadať o vypočutie v lehote stanovenej v oznámení o začatí konania.

               (8)

               Všetky zainteresované strany, ktoré o to požiadali a preukázali, že by na základe osobitných dôvodov mali byť vypočuté, boli vypočuté.

         B.   STIAHNUTIE PODNETU A UKONČENIE KONANIA

               (9)

               Spoločnosť CPME formálne stiahla svoj podnet listom z 12. októbra 2011 zaslaným Komisii.

               (10)

               V súlade s článkom 14 ods. 1 základného nariadenia možno konanie ukončiť, ak bol podnet stiahnutý, okrem prípadu, keď takéto ukončenie nie je v záujme Únie.

               (11)

               V tejto súvislosti treba poznamenať, že Komisia nenašla žiadny dôvod, pre ktorý by ukončenie nebolo v záujme Únie, a žiadny takýto dôvod neposkytli ani zainteresované strany. Komisia preto dospela k názoru, že toto konanie by sa malo ukončiť. Zainteresované strany boli náležite informované a dostali možnosť predložiť pripomienky.

               (12)

               Niektoré zainteresované strany vyjadrili podporu v súvislosti s ukončením konania. Ďalšie zainteresované strany síce podporili ukončenie konania, ale požadovali zverejnenie zistení, ku ktorým sa dospelo počas prešetrovania.

               (13)

               V tejto súvislosti je potrebné poznamenať, že Komisia nedospela v súvislosti so svojimi zisteniami k záveru, a preto nemôže zverejniť údaje zhromaždené pred stiahnutím podnetu.

               (14)

               Vzhľadom na uvedené skutočnosti sa dospelo k záveru, že neexistujú žiadne závažné dôvody, pre ktoré by nebolo možné toto konanie ukončiť.

               (15)

               Komisia preto dospela k záveru, že antisubvenčné konanie týkajúce sa dovozu určitého polyetyléntereftalátu (PET) s pôvodom v Ománe a Saudskej Arábii do Únie by sa malo ukončiť,

         PRIJALA TOTO ROZHODNUTIE:
   Článok 1
   Antisubvenčné konanie týkajúce sa dovozu polyetyléntereftalátu s viskozitou 78 ml/g alebo vyššou podľa normy ISO 1628-5 s pôvodom v Ománe a Saudskej Arábii, ktorý je v súčasnosti zaradený pod číselný znak KN 3907 60 20, sa týmto ukončuje.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 13. decembra 2011

            Za Komisiu

            predseda

         José Manuel BARROSO

      (1)  Ú. v. EÚ L 188, 18.7.2009, s. 93.

      (2)  Ú. v. EÚ C 49, 16.2.2011, s. 21.

      (3)  Ú. v. EÚ C 49, 16.2.2011, s. 16.


title: Rozhodnutie Rady (SZBP) 2017/300 zo 17. februára 2017, ktorým sa predlžuje mandát osobitného zástupcu Európskej únie pre Africký roh

text:
               21.2.2017

               SK

               Úradný vestník Európskej únie

               L 43/219

         ROZHODNUTIE RADY (SZBP) 2017/300
   zo 17. februára 2017,
   ktorým sa predlžuje mandát osobitného zástupcu Európskej únie pre Africký roh
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 33 a článok 31 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada prijala 8. decembra 2011 rozhodnutie 2011/819/SZBP (1), ktorým sa pán Alexander RONDOS vymenúva za osobitného zástupcu Európskej únie (OZEÚ) pre Africký roh. Mandát OZEÚ má uplynúť 28. februára 2017.

               (2)

               Mandát OZEÚ by sa mal predĺžiť o ďalšie obdobie 16 mesiacov.

               (3)

               OZEÚ bude mandát vykonávať v situácii, ktorá sa môže zhoršiť a mohla by brániť dosahovaniu cieľov vonkajšej činnosti Únie uvedených v článku 21 zmluvy,

         PRIJALA TOTO ROZHODNUTIE:
   Článok 1
   Osobitný zástupca Európskej únie
   1.   Mandát pána Alexandra RONDOSA ako OZEÚ pre Africký roh sa predlžuje do 30. júna 2018. Rada môže na základe posúdenia Politického a bezpečnostného výboru (PBV) a na návrh vysokého predstaviteľa Únie pre zahraničné veci a bezpečnostnú politiku (VP) rozhodnúť, že sa mandát OZEÚ skončí skôr.
   2.   Na účely mandátu OZEÚ sa vymedzuje, že Africký roh zahŕňa Džibutskú republiku, Eritrejský štát, Etiópsku federatívnu demokratickú republiku, Kenskú republiku, Somálsku federatívnu republiku, Sudánsku republiku, Juhosudánsku republiku a Ugandskú republiku. Pokiaľ ide o otázky so širšími regionálnymi dôsledkami, OZEÚ podľa potreby spolupracuje s krajinami a regionálnymi subjektmi mimo regiónu Afrického rohu.
   Článok 2
   Ciele politiky
   1.   Mandát OZEÚ je založený na cieľoch politiky Únie v súvislosti s Africkým rohom, ako sa uvádzajú v jej strategickom rámci prijatom 14. novembra 2011, regionálnom akčnom pláne pre Africký roh na roky 2015 – 2020 prijatom 26. októbra 2015 a príslušných záveroch Rady, a jeho cieľom je najmä aktívne prispievať k regionálnemu a medzinárodnému úsiliu o dosiahnutie pokojného spolužitia a trvalého mieru, bezpečnosti a rozvoja v krajinách tohto regiónu, ako i v ich vzájomných vzťahoch. OZEÚ okrem toho prispieva k zlepšeniu kvality, intenzity, vplyvu a viditeľnosti viaczložkovej angažovanosti Únie v oblasti Afrického rohu.
   2.   Ciele politiky, ku ktorým OZEÚ prispieva, zahŕňajú okrem iného:

               a)

               pokračujúcu stabilizáciu Afrického rohu, berúc do úvahy širšiu regionálnu dynamiku;

               b)

               vyriešenie konfliktov, konkrétne konfliktov v Somálsku, Južnom Sudáne a Sudáne, a predchádzanie potenciálnym konfliktom medzi krajinami tohto regiónu alebo v rámci nich a včasné varovanie pred takýmito konfliktami;

               c)

               podporu regionálnej politickej, bezpečnostnej a hospodárskej spolupráce;

               d)

               zlepšenie riadenia zmiešaných migračných tokov z Afrického rohu a v rámci neho, zaoberajúc sa aj základnými príčinami takýchto tokov.

         Článok 3
   Mandát
   1.   Na dosiahnutie cieľov politiky Únie v súvislosti s Africkým rohom sa OZEÚ udeľuje mandát:

               a)

               spolupracovať na základe strategického rámca a jej regionálneho akčného plánu so všetkými príslušnými zainteresovanými stranami v regióne, vládami, regionálnymi orgánmi, medzinárodnými a regionálnymi organizáciami, občianskou spoločnosťou a diaspórami na účely podpory cieľov Únie a prispievania k lepšiemu pochopeniu úlohy Únie v tomto regióne;

               b)

               spolupracovať s hlavnými aktérmi mimo regiónu, ktorí majú v Africkom rohu vplyv, v záujme riešenia otázok širšej regionálnej stability, a to aj pokiaľ ide o Červené more, západný Indický oceán a financovanie africkej misie v Somálsku (AMISOM). Uvedené vzťahy zahŕňajú dvojstrannú spoluprácu so Spojenými štátmi americkými, s krajinami Perzského zálivu, Egyptom, Tureckom a Čínou, regionálne kontakty s Radou pre spoluprácu v Perzskom zálive (GCC) a interakciu s inými príslušnými aktérmi hneď, keď sa objavia;

               c)

               zastupovať Úniu na príslušných medzinárodných fórach a v prípade potreby zabezpečiť viditeľnosť podpory Únie pri riešení kríz a konfliktov a tiež pri predchádzaní konfliktom;

               d)

               podnecovať a podporovať účinnú politickú a bezpečnostnú spoluprácu a hospodársku integráciu v tomto regióne prostredníctvom partnerstva Únie s Africkou úniou (AÚ) a regionálnymi organizáciami, najmä Medzivládnym úradom pre rozvoj (IGAD);

               e)

               sledovať politický vývoj v regióne a prispievať k rozvoju politiky Únie zameranej na tento región, a to aj v súvislosti s Eritreou, Etiópiou, so Somálskom, Sudánom, s Južným Sudánom, so sporom o hranicu medzi Džibutskom a Eritreou, so sporom o hranice medzi Etiópiou a Eritreou, s vykonávaním dohody z Alžíra, s iniciatívou pre povodie Nílu a inými znepokojujúcimi otázkami týkajúcimi sa tohto regiónu, ktoré ovplyvňujú jeho bezpečnosť, stabilitu a prosperitu;

               f)

               pokiaľ ide o Somálsko, v úzkej koordinácii s vedúcim delegácie Únie pre Somálsko a príslušnými regionálnymi a medzinárodnými partnermi vrátane osobitného zástupcu generálneho tajomníka Organizácie Spojených národov (OSN) pre Somálsko, AÚ a IGAD naďalej aktívne prispievať k činnostiam a iniciatívam, ktorých výsledkom bude ďalšia stabilizácia Somálska, podporovať novú dohodu o partnerstve založenú na výsledkoch paktu o novej dohode z roku 2013 a dokončenie procesu budovania federálneho štátu a uľahčovať politický prechod po skončení volebného procesu. Okrem toho bude OZEÚ naďalej podporovať rozvoj bezpečnostného sektora v Somálsku, a to aj prostredníctvom misií Únie v rámci SBOP nasadených v tomto regióne, a pracovať smerom k posilnenej spolupráci medzinárodných darcov na podporu bezpečnostného sektora v Somálsku, v úzkej konzultácii s členskými štátmi;

               g)

               pokiaľ ide o Sudán, v úzkej spolupráci s vedúcim delegácie Únie v Chartúme a vedúcim delegácie Únie pri AÚ v Addis Abebe prispievať k súdržnosti a efektívnosti politiky Únie voči Sudánu a podporovať politické riešenia prebiehajúcich konfliktov v Dárfúre, Južnom Kordofáne a Modrom Níle a národné zmierenie prostredníctvom komplexného politického procesu. OZEÚ v tejto súvislosti prispieva k jednotnému medzinárodnému prístupu s AÚ a najmä vykonávacím panelom AÚ na vysokej úrovni pre Sudán a Južný Sudán (AUHIP), OSN a inými hlavnými regionálnymi a medzinárodnými zainteresovanými stranami, a to aj s prihliadnutím na potrebu podporovať pokojné spolužitie medzi Sudánom a Južným Sudánom, najmä prostredníctvom vykonávania dohôd z Addis Abeby a riešenia otvorených otázok v nadväznosti na komplexnú mierovú dohodu;

               h)

               pokiaľ ide o Južný Sudán, vychádzajúc z dohody o vyriešení konfliktu v Južnom Sudáne (ARCISS), naďalej spolupracovať na regionálnej úrovni, najmä s OSN, AÚ, IGAD, krajinami susediacimi s Južným Sudánom a ďalšími významnými medzinárodnými partnermi, aby sa zabezpečilo vykonávanie tejto dohody a predišlo ďalšiemu konfliktu. V tejto súvislosti OZEÚ úzko spolupracuje s vedúcim delegácie Únie v Jube a vedúcim delegácie pri AÚ v Addis Abebe;

               i)

               preskúmavať cezhraničné výzvy týkajúce sa najmä migrácie a na požiadanie sa zapájať do dialógov o migrácii s príslušnými zainteresovanými stranami a zo všeobecnejšieho hľadiska prispievať k politike Únie týkajúcej sa migrácie a utečencov v súvislosti s týmto regiónom v súlade s politickými prioritami Únie s cieľom zvýšiť spoluprácu, a to aj pokiaľ ide o návrat a readmisiu;

               j)

               pozorne sledovať iné cezhraničné výzvy s dopadom na oblasť Afrického rohu so zameraním na radikalizáciu a terorizmus, ale aj so zreteľom na námornú bezpečnosť a pirátstvo, organizovanú trestnú činnosť, pašovanie zbraní, výrobkov z voľne žijúcich druhov, drog a iného tovaru a obchodovanie s nimi, ako aj akékoľvek politické a bezpečnostné dôsledky humanitárnych kríz;

               k)

               podporovať prístup k humanitárnej pomoci v celom regióne;

               l)

               prispievať k vykonávaniu rozhodnutia Rady 2011/168/SZBP (2) a politiky Únie v oblasti ľudských práv v spolupráci s OZEÚ pre ľudské práva vrátane usmernení EÚ pre oblasť ľudských práv, najmä usmernení EÚ o deťoch v ozbrojených konfliktoch, ako aj usmernení EÚ o násilí na ženách a dievčatách a boji proti všetkým formám ich diskriminácie, a politiky Únie, pokiaľ ide o rezolúciu Bezpečnostnej rady OSN č. 1325 (2000), a to aj sledovaním vývoja v tejto oblasti a podávaním správ a formulovaním odporúčaní v tejto súvislosti.

         2.   Na účely plnenia mandátu OZEÚ okrem iného:

               a)

               podľa potreby poskytuje poradenstvo a podáva správy o vymedzení pozícií Únie na medzinárodných fórach s cieľom proaktívne podporovať komplexný politický prístup Únie zameraný na Africký roh;

               b)

               udržiava si prehľad o všetkých činnostiach Únie.

         Článok 4
   Vykonávanie mandátu
   1.   OZEÚ je zodpovedný za vykonávanie mandátu pod vedením VP.
   2.   PBV je s OZEÚ v úzkom spojení a je jeho hlavným styčným bodom s Radou. PBV strategicky usmerňuje a politicky riadi činnosť OZEÚ v rámci mandátu bez toho, aby boli dotknuté právomoci VP.
   3.   OZEÚ svoju činnosť úzko koordinuje s Európskou službou pre vonkajšiu činnosť (ESVČ) a jej príslušnými útvarmi, ako aj s príslušnými delegáciami Únie v regióne a s Komisiou.
   4.   OZEÚ sa zdržiava predovšetkým v regióne a zároveň je pravidelne prítomný v ústredí ESVČ.
   Článok 5
   Financovanie
   1.   Finančná referenčná suma určená na úhradu výdavkov spojených s mandátom OZEÚ v období od 1. marca 2017 do 30. júna 2018 je 3 400 000 EUR.
   2.   S výdavkami sa hospodári v súlade s postupmi a pravidlami, ktoré sa vzťahujú na všeobecný rozpočet Únie.
   3.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.
   Článok 6
   Vytvorenie a zloženie tímu
   1.   OZEÚ v rámci svojho mandátu a zodpovedajúcich finančných prostriedkov, ktoré má k dispozícii, zodpovedá za vytvorenie tímu. Tím zahŕňa odborníkov na konkrétne politické a bezpečnostné otázky vyplývajúce z mandátu. OZEÚ bezodkladne a pravidelne informuje Radu a Komisiu o zložení tímu.
   2.   Členské štáty, inštitúcie Únie a ESVČ môžu navrhnúť vyslanie personálu na výkon práce pre OZEÚ. Plat členov takto vyslaného personálu hradí vysielajúci členský štát, vysielajúca inštitúcia Únie alebo ESVČ. Na výkon práce pre OZEÚ sa tiež môžu prideliť experti, ktorých do inštitúcií Únie alebo ESVČ vyslali členské štáty. Členovia medzinárodného zmluvného personálu musia byť štátnymi príslušníkmi niektorého členského štátu.
   3.   Všetci členovia vyslaného personálu naďalej administratívne podliehajú vysielajúcemu členskému štátu, vysielajúcej inštitúcii Únie alebo ESVČ, a vykonávajú svoje povinnosti a konajú v záujme mandátu OZEÚ.
   4.   Personál OZEÚ je umiestnený spoločne s príslušnými útvarmi ESVČ alebo delegáciami Únie, aby sa zabezpečila súdržnosť a jednotnosť ich príslušných činností.
   Článok 7
   Výsady a imunity OZEÚ a personálu OZEÚ
   Výsady, imunity a ďalšie záruky, ktoré sú potrebné na vykonávanie a plynulý priebeh misie OZEÚ a pre členov personálu OZEÚ, sa podľa potreby dohodnú s hostiteľskými krajinami. Členské štáty a ESVČ poskytnú na tento účel všetku potrebnú podporu.
   Článok 8
   Bezpečnosť utajovaných skutočností EÚ
   OZEÚ a členovia tímu OZEÚ dodržiavajú bezpečnostné zásady a minimálne normy stanovené v rozhodnutí Rady 2013/488/EÚ (3).
   Článok 9
   Prístup k informáciám a logistická podpora
   1.   Členské štáty, Komisia, ESVČ a Generálny sekretariát Rady zabezpečujú, aby mal OZEÚ prístup ku všetkým relevantným informáciám.
   2.   Delegácie Únie v regióne a/alebo členské štáty podľa potreby poskytujú logistickú podporu v regióne.
   Článok 10
   Bezpečnosť
   V súlade s politikou Únie týkajúcou sa bezpečnosti personálu nasadzovaného mimo Únie v operáciách podľa hlavy V zmluvy prijíma OZEÚ v súlade so svojím mandátom a na základe bezpečnostnej situácie v oblasti pôsobnosti všetky reálne uskutočniteľné opatrenia na zaistenie bezpečnosti všetkých členov personálu, ktorí sú pod priamym vedením OZEÚ, a to predovšetkým tak, že:

               a)

               na základe usmernení ESVČ vypracuje konkrétny bezpečnostný plán zahŕňajúci konkrétne fyzické, organizačné a procedurálne bezpečnostné opatrenia pre riadenie bezpečného presunu personálu do oblasti pôsobnosti a v rámci nej, ako aj riadenie bezpečnostných incidentov, a ďalej pohotovostný a evakuačný plán;

               b)

               zabezpečuje, aby boli všetci členovia personálu nasadzovaní mimo Únie poistení pre prípad zvýšeného rizika, ako si to vyžaduje situácia v oblasti pôsobnosti;

               c)

               zabezpečuje, aby sa všetci členovia tímu OZEÚ, ktorí sa majú nasadiť mimo Únie, vrátane miestneho zmluvného personálu pred presunom do oblasti pôsobnosti alebo bezprostredne po ňom zúčastnili na primeranom bezpečnostnom výcviku podľa stupňa rizikovosti, ktorý tejto oblasti pôsobnosti pridelila ESVČ;

               d)

               zabezpečuje vykonávanie všetkých dohodnutých odporúčaní vypracovaných na základe pravidelných posúdení bezpečnosti a predkladá Rade, VP a Komisii písomné správy o ich vykonávaní, ako aj o iných bezpečnostných otázkach v rámci správy o pokroku a správy o vykonávaní mandátu.

         Článok 11
   Podávanie správ
   1.   OZEÚ pravidelne podáva ústne a písomné správy VP a PBV. OZEÚ podľa potreby podáva správy aj pracovným skupinám Rady. Pravidelné správy sa rozosielajú prostredníctvom siete COREU. OZEÚ môže podávať správy aj Rade pre zahraničné veci. V súlade s článkom 36 zmluvy sa OZEÚ môže podieľať na informovaní Európskeho parlamentu.
   2.   OZEÚ v koordinácii s delegáciami Únie v regióne podáva správy o najlepšom spôsobe realizácie iniciatív Únie, akou je napríklad príspevok Únie k reformám, ako aj o začleňovaní politických aspektov príslušných rozvojových projektov Únie.
   Článok 12
   Koordinácia
   1.   V záujme dosiahnutia cieľov politiky Únie prispieva OZEÚ k jednotnosti, konzistentnosti a účinnosti činností Únie a pomáha zabezpečovať, aby všetky nástroje Únie a opatrenia členských štátov pôsobili súdržne. Činnosť OZEÚ sa koordinuje s činnosťou príslušných delegácií Únie a Komisie. OZEÚ pravidelne informuje misie členských štátov a delegácie Únie v regióne.
   2.   Na mieste sa udržiavajú úzke vzťahy s príslušnými vedúcimi misií členských štátov a delegácií Únie. Tieto osoby vyvíjajú maximálne úsilie na pomoc OZEÚ pri vykonávaní mandátu. OZEÚ v úzkej koordinácii s príslušnými delegáciami Únie politicky usmerňuje veliteľa ozbrojených síl operácie EUNAVFOR Atalanta, veliteľa misie EUTM Somalia a vedúceho misie EUCAP Somalia. OZEÚ, velitelia operácií EÚ a veliteľ civilných operácií sa podľa potreby vzájomne radia.
   3.   OZEÚ úzko spolupracuje s orgánmi zúčastnených štátov, OSN, AÚ, IGAD, inými národnými regionálnymi a medzinárodnými zainteresovanými stranami, ako aj s občianskou spoločnosťou v regióne.
   Článok 13
   Pomoc súvisiaca s nárokmi
   OZEÚ a personál OZEÚ pomáhajú pri poskytovaní informácií pri riešení všetkých nárokov a záväzkov, ktoré vyplývajú z mandátov predchádzajúcich OZEÚ v Sudáne a Južnom Sudáne, a na tieto účely poskytujú administratívnu pomoc a prístup k príslušným spisom.
   Článok 14
   Preskúmanie
   Vykonávanie tohto rozhodnutia a jeho súlad s inými príspevkami Únie v regióne sa pravidelne skúmajú. OZEÚ predloží Rade, VP a Komisii do 30. septembra 2017 správu o pokroku a do 31. marca 2018 komplexnú správu o vykonávaní mandátu.
   Článok 15
   Nadobudnutie účinnosti
   Toto nariadenie nadobúda účinnosť dňom jeho prijatia.

      V Bruseli 17. februára 2017

            Za Radu

            predseda

         E. BARTOLO

      (1)  Rozhodnutie Rady 2011/819/SZBP z 8. decembra 2011, ktorým sa vymenúva osobitný zástupca Európskej únie pre Africký roh (Ú. v. EÚ L 327, 9.12.2011, s. 62).

      (2)  Rozhodnutie Rady 2011/168/SZBP z 21. marca 2011 o Medzinárodnom trestnom súde a o zrušení spoločnej pozície 2003/444/SZBP (Ú. v. EÚ L 76, 22.3.2011, s. 56).

      (3)  Rozhodnutie Rady 2013/488/EÚ z 23. septembra 2013 o bezpečnostných predpisoch na ochranu utajovaných skutočností EÚ (Ú. v. EÚ L 274, 15.10.2013, s. 1).


title: Rozhodnutie Rady 2008/633/SVV z  23. júna 2008 o sprístupnení vízového informačného systému (VIS) na nahliadnutie určeným orgánom členských štátov a Europolu na účely predchádzania teroristickým trestným činom a iným závažným trestným činom, ich odhaľovania a vyšetrovania

text:
               13.8.2008

               SK

               Úradný vestník Európskej únie

               L 218/129

      ROZHODNUTIE RADY 2008/633/SVV
   z 23. júna 2008
   o sprístupnení vízového informačného systému (VIS) na nahliadnutie určeným orgánom členských štátov a Europolu na účely predchádzania teroristickým trestným činom a iným závažným trestným činom, ich odhaľovania a vyšetrovania
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 30 ods. 1 písm. b) a článok 34 ods. 2 písm. c),
   so zreteľom na návrh Komisie,
   so zreteľom na stanovisko Európskeho parlamentu,
   keďže:

               (1)

               Rozhodnutie Rady 2004/512/ES z 8. júna 2004, ktorým sa vytvára vízový informačný systém (VIS) (1), zriadilo VIS ako systém výmeny vízových údajov medzi členskými štátmi. Zriadenie VIS predstavuje jeden z kľúčových podnetov v rámci politík Európskej únie na vytvorenie priestoru slobody, bezpečnosti a spravodlivosti. Účelom VIS by malo byť zlepšiť vykonávanie spoločnej vízovej politiky, ako aj prispieť k vnútornej bezpečnosti a boju proti terorizmu v jasne definovaných a monitorovaných podmienkach.

               (2)

               Rada počas svojho zasadnutia 7. marca 2005 prijala závery, v ktorých sa uvádza, že „ak sa má v plnom rozsahu dosiahnuť cieľ, ktorým je zlepšenie vnútornej bezpečnosti a boja proti terorizmu“, orgánom členských štátov zodpovedným za vnútornú bezpečnosť by sa mal „pri plnení ich povinností súvisiacich s predchádzaním trestným činom vrátane teroristických činov a ohrození, ich odhaľovaním a vyšetrovaním“ zaručiť prístup do VIS „za prísneho dodržiavania pravidiel upravujúcich ochranu osobných údajov“.

               (3)

               V boji proti terorizmu a iným závažným trestným činom je pre príslušné útvary dôležité, aby mali vo svojich oblastiach pôsobnosti čo najúplnejšie a najaktuálnejšie informácie. Ak majú príslušné vnútroštátne útvary členských štátov plniť svoje úlohy, potrebujú mať informácie. Informácie obsiahnuté vo VIS, môžu byť potrebné pri predchádzaní terorizmu a závažným trestným činom a v boji proti nim, a preto by sa mali za podmienok ustanovených v tomto rozhodnutí sprístupniť na nahliadnutie určeným orgánom.

               (4)

               Európska rada tiež uviedla, že v rámci spolupráce orgánov členských štátov pri vyšetrovaní cezhraničnej trestnej činnosti zohráva významnú úlohu Europol tým, že podporuje predchádzanie trestnej činnosti, jej analyzovanie a vyšetrovanie na úrovni Únie. Aj Europol by mal mať preto pri plnení svojich úloh a v súlade s Dohovorom z 26. júla 1995 o zriadení Európskeho policajného úradu (2) prístup k údajom VIS.

               (5)

               Toto rozhodnutie dopĺňa nariadenie Európskeho parlamentu a Rady (ES) č. 767/2008 z 9. júla 2008 o vízovom informačnom systéme (VIS) a o výmene údajov o krátkodobých vízach medzi členskými štátmi (nariadenie o VIS) (3), keďže ustanovuje právny základ podľa hlavy VI Zmluvy o Európskej únii, ktorý určeným orgánom a Europolu umožňuje prístup do VIS.

               (6)

               Je potrebné určiť príslušné orgány členských štátov, ako aj ústredné prístupové body a udržiavať zoznam operačných jednotiek určených orgánov oprávnených pristupovať do VIS na špecifické účely predchádzania teroristickým trestným činom a iným závažným trestným činom, ich odhaľovania a vyšetrovania, uvedeným v rámcovom rozhodnutí Rady 2002/584/SVV z 13. júna 2002 o európskom zatykači a postupoch odovzdávania osôb medzi členskými štátmi (4). Je dôležité zabezpečiť, aby sa medzi riadne oprávnenými pracovníkmi s právom prístupu do VIS nachádzali len tí, ktorí „potrebujú informácie“ a sú primerane oboznámení s pravidlami bezpečnosti údajov a ochrany údajov.

               (7)

               Žiadosti o prístup do VIS by mali operačné jednotky určených orgánov podávať centrálnym prístupovým bodom. Centrálne prístupové body by potom mali po overení splnenia všetkých prístupových podmienok takéto žiadosti o prístup do VIS spracovať. V mimoriadne naliehavom prípade by mali centrálne prístupové body žiadosť spracovať okamžite a overenie vykonať následne.

               (8)

               Na účely ochrany osobných údajov, a najmä v záujme vylúčenia bežného prístupu, by sa mali údaje VIS spracúvať v každom jednotlivom prípade osobitne. Takýto špecifický prípad nastáva, najmä ak sprístupnenie na nahliadnutie súvisí so špecifickou udalosťou alebo nebezpečenstvom spojeným so závažným trestným činom alebo s konkrétnou osobou alebo osobami, pri ktorých existujú vážne dôvody domnievať sa, že spáchali alebo spáchajú trestné činy terorizmu alebo iné závažné trestné činy, alebo sú relevantne prepojené na takéto osoby. Určené orgány a Europol by mali preto údaje obsiahnuté vo VIS vyhľadávať len vtedy, ak existujú opodstatnené dôvody domnievať sa, že tým získajú informácie, ktoré im v podstatnej miere pomôžu pri predchádzaní závažným trestným činom, ich odhaľovaní a vyšetrovaní.

               (9)

               Po tom, čo rámcové rozhodnutie o ochrane osobných údajov spracovávaných v rámci policajnej a justičnej spolupráce v trestných veciach nadobudne účinnosť, malo by sa vzťahovať na osobné údaje spracúvané podľa tohto rozhodnutia. Kým sa však začnú uplatňovať pravidlá ustanovené v uvedenom rámcovom rozhodnutí, a na ich doplnenie, je potrebné prijať primerané ustanovenia na zabezpečenie nevyhnutnej ochrany údajov. Každý členský štát by mal zabezpečiť vo svojom vnútroštátnom práve primeranú úroveň ochrany údajov, ktorá zodpovedá minimálne úrovni ochrany vyplývajúcej z Dohovoru Rady Európy o ochrane jednotlivcov pri automatizovanom spracovaní osobných údajov z 28. januára 1981, príslušnej judikatúry v súlade s článkom 8 Dohovoru o ochrane ľudských práv a základných slobôd a jeho dodatkového protokolu z 8. novembra 2001 pre tie členské štáty, ktoré ho ratifikovali, a mal by zohľadniť odporúčanie Výboru ministrov Rady Európy č. R (87) 15 zo 17. septembra 1987 nariaďujúce používanie osobných údajov v oblasti polície.

               (10)

               Účinné monitorovanie uplatňovania tohto rozhodnutia by sa malo pravidelne hodnotiť.

               (11)

               Keďže ciele tohto rozhodnutia, a to stanovenie povinností a podmienok sprístupnenia VIS na nahliadnutie určeným orgánom členských štátov a Europolu, nie je možné uspokojivo dosiahnuť na úrovni členských štátov, ale z dôvodov ich rozsahu a dôsledkov ich možno lepšie dosiahnuť na úrovni Európskej únie, môže Rada prijať opatrenia v súlade so zásadou subsidiarity podľa článku 2 Zmluvy o Európskej únii a podľa článku 5 Zmluvy o založení Európskeho spoločenstva. V súlade so zásadou proporcionality podľa uvedeného článku toto rozhodnutie neprekračuje rámec nevyhnutný na dosiahnutie týchto cieľov.

               (12)

               V súlade s článkom 47 Zmluvy o Európskej únii sa toto rozhodnutie nedotýka právomocí Európskeho spoločenstva, najmä právomocí vyplývajúcich z nariadenia (ES) č. 767/2008 a zo smernice Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (5).

               (13)

               Toto rozhodnutie predstavuje vývoj ustanovení schengenského acquis, na ktorých sa Spojené kráľovstvo nezúčastňuje v súlade s rozhodnutím Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis
                   (6). Spojené kráľovstvo sa preto nezúčastňuje na jeho prijatí, nie je ním viazané a ani nepodlieha jeho uplatňovaniu.

               (14)

               Toto rozhodnutie predstavuje vývoj ustanovení schengenského acquis, na ktorom sa Írsko nezúčastňuje v súlade s rozhodnutím Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis
                   (7). Írsko sa preto nezúčastňuje na jeho prijatí, nie je ním viazané a ani nepodlieha jeho uplatňovaniu

               (15)

               V súlade s rámcovým rozhodnutím Rady 2006/960/SVV z 18. decembra 2006 o zjednodušení výmeny informácií a spravodajských informácií medzi orgánmi členských štátov Európskej únie činnými v trestnom konaní (8) však príslušné orgány členských štátov, ktorých určené orgány majú prístup do VIS v súlade s týmto rozhodnutím, môžu poskytnúť informácie obsiahnuté vo VIS Spojenému kráľovstvu a Írsku. Informácie uložené v národných vízových registroch Spojeného kráľovstva a Írska sa môžu poskytnúť príslušným orgánom presadzujúcim výkon práva ostatných členských štátov. Akákoľvek forma priameho prístupu ústredných orgánov Spojeného kráľovstva a Írska do VIS by si za súčasnej podoby ich účasti na schengenskom acquis vyžadovala uzavretie dohody medzi Spoločenstvom a týmito členskými štátmi, prípadne doplnenej ďalšími pravidlami o podmienkach a postupoch súvisiacich s takýmto prístupom.

               (16)

               Pokiaľ ide o Island a Nórsko, toto rozhodnutie s výnimkou článku 7 predstavuje vývoj ustanovení schengenského acquis v zmysle Dohody uzavretej medzi Radou Európskej únie a Islandskou republikou a Nórskym kráľovstvom o pridružení týchto dvoch štátov pri vykonávaní, uplatňovaní a rozvoji schengenského acquis
                   (9), ktoré patria do oblasti uvedenej v článku 1 bode B rozhodnutia Rady 1999/437/ES (10) o určitých opatreniach na uplatňovanie uvedenej dohody.

               (17)

               Pokiaľ ide o Švajčiarsko, toto rozhodnutie s výnimkou článku 7 rozvíja ustanovenia schengenského acquis v zmysle Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis, ktoré spadajú do oblasti uvedenej v článku 1 bode B rozhodnutia 1999/437/ES v spojení s článkom 4 ods. 1 rozhodnutia Rady 2004/849/ES (11).

               (18)

               Toto rozhodnutie okrem článku 6 predstavuje akt, ktorý je založený na schengenskom acquis alebo s ním inak súvisí v zmysle článku 3 ods. 2 Aktu o pristúpení z roku 2003 a článku 4 ods. 2 Aktu o pristúpení z roku 2005.

               (19)

               Toto rozhodnutie rešpektuje základné práva a dodržiava zásady, ktoré sa zohľadňujú najmä v Charte základných práv Európskej únie,

         ROZHODLA TAKTO:
   Článok 1
   Predmet úpravy a rozsah pôsobnosti
   Toto rozhodnutie ustanovuje podmienky, za ktorých sa môže určeným orgánom členských štátov a Európskemu policajnému úradu (Europol) sprístupniť na nahliadnutie vízový informačný systém (VIS) na účely predchádzania teroristickým trestným činom a iným závažným trestným činom, ich odhaľovania a vyšetrovania.
   Článok 2
   Vymedzenie pojmov
   1.   Na účely tohto rozhodnutia sa uplatňujú tieto vymedzenia pojmov:

               a)

               „vízový informačný systém (VIS)“ je vízový informačný systém zriadený rozhodnutím 2004/512/ES;

               b)

               „Europol“ je Európsky policajný úrad zriadený Dohovorom z 26. júla 1995 o zriadení Európskeho policajného úradu („Dohovor o Europole“);

               c)

               „teroristické trestné činy“ sú trestné činy podľa vnútroštátneho práva, ktoré zodpovedajú alebo sú rovnocenné trestným činom v článkoch 1 až 4 rámcového rozhodnutia Rady 2002/475/SVV z 13. júna 2002 o boji proti terorizmu (12);

               d)

               „závažné trestné činy“ sú formy trestnej činnosti, ktoré zodpovedajú alebo sú rovnocenné trestným činom uvedeným v článku 2 ods. 2 rámcového rozhodnutia 2002/584/SVV;

               e)

               „určené orgány“ sú orgány členských štátov, ktoré sú zodpovedné za predchádzanie teroristickým trestným činom alebo iným závažným trestným činom, ich odhaľovanie a vyšetrovanie a ktoré určili členské štáty podľa článku 3.

         2.   Uplatňuje sa aj vymedzenie pojmov v nariadení (ES) č. 767/2008.
   Článok 3
   Určené orgány a centrálne prístupové body
   1.   Členské štáty určia orgány uvedené v článku 2 ods. 1 písm. e), ktoré sú podľa tohto rozhodnutia oprávnené na prístup k údajom VIS.
   2.   Každý členský štát vedie zoznam určených orgánov. Do 2. decembra 2008 každý členský štát oznámi vo vyhlásení Komisii a Generálnemu sekretariátu Rady svoje určené orgány, pričom kedykoľvek môže svoje vyhlásenie zmeniť a doplniť alebo ho nahradiť iným vyhlásením.
   3.   Každý členský štát určí centrálny prístupový bod alebo body, prostredníctvom ktorých sa bude realizovať prístup do VIS. Členské štáty môžu určiť jeden alebo viacero centrálnych prístupových bodov a zohľadniť tak svoju organizačnú a administratívnu štruktúru pri plnení svojich ústavných a právnych požiadaviek. Do 2. decembra 2008 každý členský štát oznámi vo vyhlásení Komisii a Generálnemu sekretariátu Rady svoje centrálne prístupové body, pričom kedykoľvek môže svoje vyhlásenie zmeniť a doplniť alebo ho nahradiť iným vyhlásením.
   4.   Komisia uverejní vyhlásenia uvedené v odsekoch 2 a 3 v Úradnom vestníku Európskej únie.
   5.   Každý členský štát vedie na vnútroštátnej úrovni zoznam operačných jednotiek v určených orgánoch, ktoré sú oprávnené na prístup do VIS cez centrálne prístupové body.
   6.   Na prístup do VIS podľa článku 4 sa oprávnia výhradne riadne oprávnení pracovníci operačných jednotiek a centrálnych prístupových bodov.
   Článok 4
   Postup pri poskytovaní prístupu do VIS
   1.   Po splnení podmienok uvedených v článku 5 podajú operačné jednotky uvedené v článku 3 ods. 5 centrálnym prístupovým bodom uvedeným v článku 3 ods. 3 odôvodnenú písomnú alebo elektronickú žiadosť o prístup do VIS. Centrálne prístupové body po prijatí žiadosti o prístup overia, či boli splnené podmienky prístupu uvedené v článku 5. Ak sú všetky takéto podmienky splnené, riadne oprávnení pracovníci centrálneho prístupového(-ých) bodu(-ov) žiadosť spracujú. Údaje VIS, ktoré sa získali prístupom, sa prenesú operačným jednotkám uvedeným v článku 3 ods. 5 spôsobom, ktorý neohrozí bezpečnosť údajov.
   2.   V mimoriadne naliehavom prípade môžu centrálne prístupové body prijímať písomné, elektronické alebo ústne žiadosti. V takýchto prípadoch centrálne prístupové body žiadosť spracujú okamžite a až následne overia splnenie všetkých podmienok uvedených v článku 5, ako aj opodstatnenosť mimoriadne naliehavého prípadu. Takéto následné overenie sa uskutoční bez zbytočného odkladu po spracovaní žiadosti.
   Článok 5
   Podmienky prístupu k údajom VIS určenými orgánmi členských štátov
   1.   VIS sa určeným orgánom sprístupní na nahliadnutie v rozsahu ich právomocí a za týchto podmienok:

               a)

               sprístupnenie na nahliadnutie musí byť potrebné na účely predchádzania teroristickým trestným činom alebo iným závažným trestným činom, ich odhaľovania alebo vyšetrovania;

               b)

               sprístupnenie na nahliadnutie musí byť potrebné v osobitnom prípade;

               c)

               ak existujú opodstatnené dôvody domnievať sa, že nahliadnutie do údajov VIS výrazne prispeje k predchádzaniu uvedeným trestným činom, k ich odhaľovaniu alebo vyšetrovaniu.

         2.   Nahliadnutie do VIS sa obmedzí na vyhľadávanie na základe ktoréhokoľvek z týchto údajov VIS v súbore so žiadosťou:

               a)

               priezvisko, rodné priezvisko, [(predchádzajúce priezvisko(-á)]; krstné meno(-á); pohlavie; dátum, miesto a krajinu narodenia;

               b)

               súčasná štátna príslušnosť žiadateľa a štátna príslušnosť pri narodení;

               c)

               druh a číslo cestovného dokladu, orgán, ktorý ho vydal, a dátum vydania a skončenia platnosti;

               d)

               hlavný cieľ a dĺžka predpokladaného pobytu;

               e)

               účel cesty;

               f)

               predpokladaný dátum príchodu a odchodu;

               g)

               predpokladaný hraničný priechod prvého vstupu alebo trasa tranzitu;

               h)

               bydlisko;

               i)

               odtlačky prstov;

               j)

               typ víza a číslo vízovej nálepky;

               k)

               podrobné informácie o osobe, ktorá vyhotovila pozvanie a/alebo ktorá je zodpovedná za úhradu nákladov žiadateľa spojených s pobytom;

         3.   Nahliadnutie do VIS v prípade pozitívnej lustrácie umožní prístup ku všetkým údajom uvedeným v odseku 2, ako aj:

               a)

               k akýmkoľvek iným údajom z formulára žiadosti;

               b)

               k fotografiam;

               c)

               k údajom vloženým v súvislosti s akýmkoľvek udeleným, zamietnutým, zrušeným, odvolaným alebo predĺženým vízom.

         Článok 6
   Podmienky prístupu k údajom VIS určeným orgánom členského štátu, v prípade ktorého nariadenie (ES) č. 767/2008 zatiaľ nenadobudlo účinnosť
   1.   Prístup do VIS na účely nahliadnutia sa určeným orgánom členského štátu, v prípade ktorého nariadenie (ES) č. 767/2008 zatiaľ nenadobudlo účinnosť, poskytne v rozsahu ich právomocí a:

               a)

               za rovnakých podmienok uvedených v článku 5 ods. 1 a

               b)

               na základe riadne odôvodnenej písomnej alebo elektronickej žiadosti adresovanej určenému orgánu členského štátu, na ktorý sa nariadenie (ES) č. 767/2008 vzťahuje; tento orgán následne požiada o nahliadnutie do VIS národný centrálny prístupový bod.

         2.   Členský štát, v prípade ktorého nariadenie (ES) č. …/2008 zatiaľ nenadobudlo účinnosť, poskytne svoje vízové informácie členským štátom, na ktoré sa nariadenie (ES) č. 767/2008 vzťahuje, na základe riadne odôvodnenej písomnej alebo elektronickej žiadosti za podmienok ustanovených v článku 5 ods. 1.
   3.   Zodpovedajúcim spôsobom sa uplatňuje článok 8 ods. 1 a 3 až 6, článok 9 ods. 1, článok 10 ods. 1 a 3, článok 12, článok 13 ods. 1 a 3.
   Článok 7
   Podmienky prístupu k údajom VIS Europolom
   1.   VIS sa Europolu sprístupní na nahliadnutie pri plnení svojich úloh:

               a)

               v prípade potreby v záujme plnenia jeho úloh podľa článku 3 ods. 1 bodu 2 Dohovoru o Europole a na účely špecifickej analýzy uvedenej v článku 10 Dohovoru o Europole alebo

               b)

               v prípade potreby v záujme plnenia jeho úloh podľa článku 3 ods. 1 bodu 2 Dohovoru o Europole a na účely všeobecnej alebo strategickej analýzy uvedenej v článku 10 Dohovoru o Europole za predpokladu, že Europol údaje VIS pred takýmto spracúvaním urobí anonymnými a uchová v podobe, v ktorej nie je možné určiť totožnosť dotknutých osôb.

         2.   Zodpovedajúcim spôsobom sa uplatňuje článok 5 ods. 2 a 3.
   3.   Europol na účely tohto rozhodnutia určí špecializovaný útvar, ktorého riadne oprávnení zamestnanci Europolu budú plniť úlohu centrálneho prístupového bodu a môžu nahliadnuť do VIS.
   4.   Spracúvanie informácií, ktoré Europol získa prístupom do VIS, podlieha súhlasu členského štátu, ktorý tieto údaje do VIS vložil. Tento súhlas sa získava prostredníctvom národnej jednotky Europolu daného členského štátu.
   Článok 8
   Ochrana osobných údajov
   1.   Spracovanie osobných údajov, do ktorých sa nahliadlo na základe tohto rozhodnutia, podlieha nasledujúcim pravidlám a vnútroštátnym právnym predpisom členského štátu, ktorý do údajov nahliadol. Pokiaľ ide o spracúvanie osobných údajov, do ktorých sa nahliadlo na základe tohto rozhodnutia, každý členský štát zabezpečí primeranú úroveň ochrany údajov vo svojom vnútroštátnom práve, ktorá zodpovedá minimálne úrovni ochrany vyplývajúcej z Dohovoru Rady Európy o ochrane jednotlivcov pri automatizovanom spracovaní osobných údajov z 28. januára 1981 a jeho dodatkového protokolu z 8. novembra 2001 pre tie členské štáty, ktoré ho ratifikovali, a zohľadní odporúčanie Výboru ministrov Rady Európy č. R (87) 15 zo 17. septembra 1987 nariaďujúce používanie osobných údajov v oblasti polície.
   2.   Spracúvanie osobných údajov Europolom podľa tohto rozhodnutia musí byť v súlade s Dohovorom o Europole a jeho vykonávacími predpismi a pod dohľadom nezávislého spoločného dozorného orgánu zriadeného článkom 24 dohovoru.
   3.   Osobné údaje získané z VIS podľa tohto rozhodnutia sa spracúvajú len na účely predchádzania teroristickým trestným činom alebo iným závažným trestným činom, ich odhaľovania, vyšetrovania a stíhania.
   4.   Osobné údaje z VIS získané podľa tohto rozhodnutia sa neprenášajú ani neposkytujú tretej krajine alebo medzinárodnej organizácii. V mimoriadne naliehavom prípade sa však takéto údaje môžu preniesť do tretej krajiny alebo medzinárodnej organizácie alebo takejto krajine a organizácii poskytnúť, a to výhradne na účely predchádzania teroristickým trestným činom a iným závažným trestným činom a ich odhaľovania a za podmienok uvedených v článku 5 ods. 1 tohto rozhodnutia pod podmienkou, že členský štát, ktorý údaje do VIS vložil, s tým súhlasí, a v súlade s vnútroštátnymi právnymi predpismi členského štátu, ktorý údaje prenáša alebo ich poskytuje. Členské štáty v súlade s vnútroštátnym právom zabezpečia, aby sa o takýchto prenosoch viedli záznamy' a na žiadosť ich poskytnú vnútroštátnym orgánom pre ochranu údajov. Prenos údajov zo strany členského štátu, ktorý vložil údaje do VIS podľa nariadenia (ES) č. 767/2008, podlieha jeho vnútroštátnemu právu.
   5.   Príslušný orgán alebo orgány, ktoré sú v súlade s vnútroštátnym právom poverené dohľadom nad spracúvaním osobných údajov zo strany orgánov určených na základe tohto rozhodnutia, monitorujú zákonnosť spracúvania osobných údajov podľa tohto rozhodnutia. Členské štáty zabezpečia, aby mali tieto orgány dostatočné prostriedky na plnenie úloh, ktorými sú poverené na základe tohto rozhodnutia.
   6.   Orgány uvedené v odseku 5 zabezpečia, aby sa v prípade, keď to umožňujú medzinárodné audítorské normy, aspoň raz za štyri roky vykonal audit spracúvania osobných údajov podľa tohto rozhodnutia.
   7.   Členské štáty a Europol umožnia príslušnému orgánu alebo orgánom uvedeným v odsekoch 2 a 5 získať potrebné informácie, aby mohli plniť svoje úlohy v súlade s týmto článkom.
   8.   Zamestnanci orgánov, ktorí majú právo na prístup do VIS, dostanú pred oprávnením na spracúvanie údajov uložených vo VIS vhodnú odbornú prípravu o pravidlách bezpečnosti údajov a ochrany údajov a sú informovaní o všetkých relevantných trestných činoch a sankciách.
   Článok 9
   Bezpečnosť údajov
   1.   Zodpovedný členský štát zabezpečí bezpečnosť údajov počas ich prenosu určeným orgánom a po ich prijatí týmito orgánmi.
   2.   Každý členský štát prijme potrebné bezpečnostné opatrenia pre údaje, ktoré sa majú získať z VIS podľa tohto rozhodnutia a následne uložiť, najmä s cieľom:

               a)

               fyzicky chrániť údaje, a to aj prostredníctvom vypracovávania plánov pre výnimočné situácie na ochranu kritickej infraštruktúry;

               b)

               zamietnuť neoprávneným osobám prístup do vnútroštátnych zariadení, v ktorých členský štát údaje ukladá (kontroly pri vstupe do zariadenia);

               c)

               zabrániť neoprávnenému čítaniu, kopírovaniu, pozmeňovaniu alebo odstraňovaniu nosičov údajov (kontrola nosičov údajov);

               d)

               zabrániť neoprávnenej inšpekcii, pozmeňovaniu alebo vymazaniu uložených osobných údajov (kontrola uloženia);

               e)

               zabrániť neoprávnenému spracúvaniu údajov z VIS (kontrola spracúvania údajov);

               f)

               zabezpečiť, aby osoby oprávnené na prístup do VIS mali prístup výhradne k údajom, na ktoré sa vzťahuje ich povolenie na prístup, a len s individuálnou a jedinečnou totožnosťou užívateľa a s tajnými spôsobmi prístupu (kontrola prístupu k údajom);

               g)

               zabezpečiť, aby všetky orgány s právom na prístup VIS vytvorili profily, ktoré opisujú funkcie a povinnosti osôb s právom na prístup k údajom a ich vyhľadávanie, a bezodkladne sprístupnili tieto profily vnútroštátnym dozorným orgánom uvedeným v článku 8 ods. 5 na ich žiadosť (osobné profily);

               h)

               zabezpečiť, aby bolo možné overiť a stanoviť, ktorým orgánom sa môžu preniesť osobné údaje prostredníctvom zariadenia na prenos údajov (kontrola prenosu údajov);

               i)

               zabezpečiť možnosti overenia a stanovenia, ktoré údaje sa získali z VIS, kedy, kto a na aký účel ich získal (kontrola zaznamenania údajov);

               j)

               zabrániť neoprávnenému čítaniu a kopírovaniu osobných údajov počas ich prenosu z VIS, najmä vhodnými technikami šifrovania (kontrola prepravy);

               k)

               monitorovať účinnosť bezpečnostných opatrení uvedených v tomto odseku a prijať nevyhnutné organizačné opatrenia týkajúce sa vnútorného monitorovania s cieľom zabezpečiť súlad s týmto rozhodnutím (vnútorný audit).

         Článok 10
   Zodpovednosť
   1.   Osoba alebo členský štát, ktorý utrpel škodu v dôsledku nezákonnej operácie spracúvania alebo akéhokoľvek konania nezlučiteľného s týmto rozhodnutím, má nárok na náhradu škody od členského štátu, ktorý je za vzniknutú škodu zodpovedný. Tento členský štát sa úplne alebo čiastočne zbaví svojej zodpovednosti, ak preukáže, že nie je zodpovedný za udalosť, z ktorej škoda vznikla.
   2.   Ak nesplnenie záväzkov zo strany členského štátu podľa tohto rozhodnutia spôsobí škodu VIS, tento členský štát zodpovedá za túto škodu, pokiaľ, a len v takom rozsahu, iný členský štát neprijal primerané opatrenia na to, aby sa zabránilo vzniku škody alebo aby sa minimalizoval jej dosah.
   3.   Žaloby na náhradu škody uvedenej v odsekoch 1 a 2 voči členskému štátu sa spravujú ustanoveniami vnútroštátnych právnych predpisov žalovaného členského štátu.
   Článok 11
   Vnútorné monitorovanie
   Členské štáty zabezpečia, aby každý orgán oprávnený na prístup k údajom VIS prijal opatrenia potrebné na zabezpečenie súladu s týmto rozhodnutím a prípadne spolupracoval s vnútroštátnym orgánom alebo orgánmi uvedenými v článku 8 ods. 5.
   Článok 12
   Sankcie
   Členské štáty prijmú potrebné opatrenia na zabezpečenie toho, aby každé použitie údajov VIS v rozpore s ustanoveniami tohto rozhodnutia podliehalo účinným, primeraným a odrádzajúcim sankciám vrátane správnych a/alebo trestných sankcií.
   Článok 13
   Uchovávanie údajov VIS vo vnútroštátnych súboroch
   1.   Údaje získané z VIS sa môžu uchovávať vo vnútroštátnych súboroch, len ak je to potrebné v jednotlivom prípade, v súlade s účelmi ustanovenými v tomto rozhodnutí a príslušnými právnymi predpismi vrátane predpisov týkajúcich sa ochrany údajov a iba tak dlho, ako je to v danom jednotlivom prípade potrebné.
   2.   Odsekom 1 nie sú dotknuté ustanovenia vnútroštátneho práva členského štátu týkajúce sa vkladania údajov, ktoré daný členský štát v súlade s nariadením (ES) č. 767/2008 sám vložil do VIS, do svojich vnútroštátnych súborov prostredníctvom svojich určených orgánov.
   3.   Každé použitie údajov, ktoré nie je v súlade s odsekmi 1 a 2, sa považuje za zneužitie podľa vnútroštátneho práva každého členského štátu.
   Článok 14
   Právo na prístup, opravu a vymazanie
   1.   Právo osôb na prístup k údajom získaným z VIS v súlade s týmto rozhodnutím, ktoré sa ich týkajú, sa vykonáva v súlade s právom členského štátu, voči ktorému sa domáhajú tohto práva.
   2.   Ak tak vnútroštátne právo stanoví, vnútroštátny dozorný orgán rozhodne, či sa informácie majú oznámiť a akým spôsobom.
   3.   Iný členský štát ako členský štát, ktorý v súlade s nariadením (ES) č. 767/2008 vložil údaje do VIS, môže oznámiť informácie týkajúce sa takýchto údajov, len ak predtým poskytol členskému štátu, ktorý ich vložil, možnosť predložiť svoje stanovisko.
   4.   Ak je to nevyhnutné pre výkon zákonnej úlohy v súvislosti s údajmi alebo pre ochranu práv a slobôd tretích strán, informácie sa neoznámia dotknutej osobe.
   5.   Každý má právo na opravu nesprávnych údajov, ktoré sa ho týkajú, alebo na vymazanie nezákonne uložených údajov, ktoré sa ho týkajú. Ak určené orgány dostanú takúto žiadosť alebo ak majú akékoľvek iné dôkazy, ktoré naznačujú, že údaje spracúvané vo VIS sú nesprávne, okamžite o tom informujú vízový orgán členského štátu, ktorý údaje do VIS vložil; tento členský štát dotknuté údaje skontroluje a v prípade potreby ich v súlade s článkom 24 nariadenia (ES) č. 767/2008 okamžite opraví alebo vymaže.
   6.   Dotknutej osobe sa príslušné informácie poskytnú čo najskôr a v každom prípade najneskôr do 60 dní odo dňa podania žiadosti o prístup, prípadne skôr, ak tak ustanovuje vnútroštátne právo.
   7.   Čo najskôr a v každom prípade najneskôr do troch mesiacov odo dňa podania žiadosti o opravu alebo vymazanie, prípadne skôr, ak tak ustanovuje vnútroštátne právo, sa dotknutej osobe oznámi výsledok výkonu jej práva na opravu a vymazanie.
   8.   Každá osoba má v každom členskom štáte právo podať žalobu alebo sťažnosť príslušným orgánom alebo súdom toho členského štátu, ktorý zamietol právo na prístup alebo právo na opravu alebo vymazanie údajov, ktoré sa jej týkajú, ako je ustanovené v tomto článku.
   Článok 15
   Náklady
   Každý členský štát a Europol zriadia a na vlastné náklady udržiavajú technickú infraštruktúru potrebnú na vykonávanie tohto rozhodnutia a zodpovedajú za úhradu nákladov, ktoré vyplývajú z prístupu VIS na účely tohto rozhodnutia.
   Článok 16
   Vedenie záznamov
   1.   Každý členský štát a Europol zabezpečia, aby sa všetky operácie spracúvania údajov vyplývajúce zo sprístupnenia VIS na nahliadnutie podľa tohto rozhodnutia zaznamenali na účely overenia prípustnosti vyhľadávania, monitorovania zákonnosti spracúvania údajov, vnútorného monitorovania, zabezpečenia riadneho fungovania systému, integrity a bezpečnosti údajov.
   Takéto záznamy uvádzajú:

               a)

               presný účel sprístupnenia na nahliadnutie uvedený v článku 5 ods. 1 písm. a) vrátane druhu daného teroristického trestného činu alebo iného závažného trestného činu, v prípade Europolu presný účel sprístupnenia na nahliadnutie uvedený v článku 7 ods. 1;

               b)

               odkaz na príslušný vnútroštátny súbor;

               c)

               dátum a presný čas prístupu;

               d)

               prípadné použitie postupu uvedeného v článku 4 ods. 2;

               e)

               údaje použité na nahliadnutie;

               f)

               druh údajov, do ktorých sa nahliadlo;

               g)

               podľa vnútroštátnych predpisov alebo ustanovení Dohovoru o Europole identifikačný znak úradníka, ktorý vyhľadanie vykonal, a úradníka, ktorý vyhľadanie alebo poskytnutie nariadil.

         2.   Záznamy s osobnými údajmi sa použijú len na monitorovanie zákonnosti spracúvania údajov v záujme ich ochrany a zaručenia ich bezpečnosti. Na monitorovanie a hodnotenie uvedené v článku 17 sa môžu použiť len záznamy, ktoré neobsahujú osobné údaje.
   3.   Tieto záznamy sa vhodnými opatreniami chránia pred neoprávneným prístupom a zneužitím a po uplynutí jedného roku po lehote uchovávania uvedenej v článku 23 ods. 1 nariadenia (ES) č. 767/2008 sa vymažú s výnimkou prípadov, keď sú potrebné pre prebiehajúce monitorovacie postupy uvedené v odseku 2 tohto článku.
   Článok 17
   Monitorovanie a hodnotenie
   1.   Riadiaci orgán uvedený v nariadení (ES) č. 767/2008 zabezpečí, aby sa zaviedli systémy monitorovania fungovania VIS podľa tohto rozhodnutia vzhľadom na ciele stanovené pre výstup, efektívnosť nákladov, bezpečnosť a kvalitu služieb.
   2.   Riadiaci orgán má na účely technickej údržby prístup k potrebným informáciám, ktoré sa týkajú operácií spracúvania vykonávaných vo VIS.
   3.   Riadiaci orgán dva roky po sprevádzkovaní VIS a potom každé dva roky predloží Európskemu parlamentu, Rade a Komisii správu o technickom fungovaní VIS podľa tohto rozhodnutia. Táto správa obsahuje informácie o výkonnosti VIS so zreteľom na kvantitatívne ukazovatele vopred stanovené Komisiou, a najmä na potrebu a využitie článku 4 ods. 2.
   4.   Tri roky po sprevádzkovaní VIS a potom každé štyri roky vypracuje Komisia celkové hodnotenie VIS podľa tohto rozhodnutia. Toto hodnotenie zahŕňa hodnotenie dosiahnutých výsledkov v porovnaní s cieľmi a posúdenie platnosti východiskového princípu tohto rozhodnutia, uplatňovania tohto rozhodnutia vo vzťahu k VIS, bezpečnosti VIS a vplyvu na budúce operácie. Komisia posiela hodnotiace správy Európskemu parlamentu a Rade.
   5.   Členské štáty a Europol poskytnú riadiacemu orgánu a Komisii informácie potrebné na vypracovanie správ uvedených v odsekoch 3 a 4. Tieto informácie nesmú ohroziť pracovné metódy ani zahŕňať informácie, ktoré odhaľujú zdroje, pracovníkov alebo vyšetrovania určených orgánov.
   6.   Riadiaci orgán poskytne Komisii informácie potrebné na celkové hodnotenie uvedené v odseku 4.
   7.   Počas prechodného obdobia, kým si riadiaci orgán nezačne plniť svoje povinnosti, je za vypracovávanie a predkladanie správ uvedených v odseku 3 zodpovedná Komisia.
   Článok 18
   Nadobudnutie účinnosti a dátum uplatňovania
   1.   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   2.   Toto rozhodnutie nadobúda účinnosť odo dňa, ktorý určí Rada po tom, ako jej Komisia oznámi, že nariadenie (ES) č. 767/2008 nadobudlo účinnosť a plne sa uplatňuje.

      Generálny sekretariát Rady uverejní tento deň v Úradnom vestníku Európskej únie.
      V Luxemburgu 23. júna 2008

            Za Radu

            predseda

         I. JARC

      (1)  Ú. v. EÚ L 213, 15.6.2004, s. 5.

      (2)  Ú. v. ES C 316, 27.11.1995, s. 2. Dohovor naposledy zmenený a doplnený protokolom, ktorým sa tento dohovor mení a dopĺňa (Ú. v. EÚ C 2, 6.1.2004, s. 3).

      (3)  Pozri stranu 60 tohto úradného vestníka.

      (4)  Ú. v. ES L 190, 18.7.2002, s. 1.

      (5)  Ú. v. ES L 281, 23.11.1995, s. 31. Smernica zmenená a doplnená nariadením (ES) č. 1882/2003 (Ú. v. EÚ L 284, 31.10.2003, s. 1).

      (6)  Ú. v. ES L 131, 1.6.2000, s. 43.

      (7)  Ú. v. ES L 64, 7.3.2002, s. 20.

      (8)  Ú. v. EÚ L 386, 18.12.2006, s. 89.

      (9)  Ú. v. ES L 176, 10.7.1999, s. 36.

      (10)  Ú. v. ES L 176, 10.7.1999, s. 31.

      (11)  Rozhodnutie 2004/849/ES z 25. októbra 2004 o podpise v mene Európskej únie a o predbežnom vykonávaní niektorých ustanovení Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis (Ú. v. EÚ L 368, 15.12.2004, s. 26).

      (12)  Ú. v. ES L 164, 22.6.2002, s. 3.


title: Rozhodnutie Komisie z 25. februára 2016, ktorým sa zriaďuje Vedecký, technický a hospodársky výbor pre rybárstvo

text:
               26.2.2016

               SK

               Úradný vestník Európskej únie

               C 74/4

         ROZHODNUTIE KOMISIE
   z 25. februára 2016,
   ktorým sa zriaďuje Vedecký, technický a hospodársky výbor pre rybárstvo
   (2016/C 74/05)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (1), a najmä na jeho článok 26,
   keďže:

               (1)

               Článkom 43 zmluvy sa Európska únia a členské štáty poverujú úlohou stanoviť ustanovenia potrebné na dosiahnutie cieľov spoločnej rybárskej politiky (SRP).

               (2)

               Vykonávanie politiky Únie v oblasti rybolovu a akvakultúry si vyžaduje vysokokvalifikovaných vedeckých expertov, najmä pri uplatňovaní poznatkov z oblastí ako morská biológia a biologické aspekty rybárstva, technológia rybolovu, ekonómia sektoru rybárstva, riadenie rybárstva, vplyv rybolovu, akvakultúry alebo iných podobných vedných disciplín na ekosystémy, alebo pri zbere, správe a využívaní údajov o rybolove a akvakultúre.

               (3)

               Z týchto dôvodov je potrebné založiť skupinu expertov pre oblasť rybolovu a akvakultúry a vymedziť jej úlohy a štruktúru. Túto pomoc by mal poskytovať stály Vedecký, technický a hospodársky výbor pre rybárstvo (Scientific, Technical and Economic Committee for Fisheries, STECF) zriadený Komisiou.

               (4)

               Komisia by mala v prípade potreby konzultovať so skupinou STECF v záujme rozvíjania politiky SRP v otázkach týkajúcich sa zachovania živých morských zdrojov a hospodárenia s nimi vrátane biologických, ekonomických, environmentálnych, sociálnych a technických aspektov v zmysle článku 26 nariadenia (EÚ) č. 1380/2013. Odporúčania STECF by mali vychádzať zo zásad excelentnosti, nezávislosti, nestrannosti a transparentnosti.

               (5)

               Skupina by mala mať primeraný počet členov, aby mohla plniť požadované úlohy. Členovia skupiny by mali byť vysokokvalifikovaní, špecializovaní, nezávislí experti vybraní na základe objektívnych kritérií a prostredníctvom verejného výberového konania. Vymenúvajú sa ad personam a predkladajú Komisii stanoviská, ktoré sú potrebné na vykonávanie spoločnej rybárskej politiky. Je dôležité, aby skupina v prípadoch, keď je to nevyhnutné na zodpovedanie špecifických otázok, čo možno najlepšie využila externú expertízu v rámci aj mimo Únie.

               (6)

               Príspevky špecializovanej skupiny STECF sú zásadnej povahy a Komisia by bez nich nemohla v plnej miere dosiahnuť ciele politiky Únie v oblasti zachovania a udržateľného využívania rybolovných zdrojov. V rámci spoločnej rybárskej politiky platí podmienka, že rozhodovací proces musí vychádzať z najlepších dostupných vedeckých odporúčaní. V záujme plnenia tejto požiadavky musia byť návrhy Komisie založené na najlepších dostupných vedeckých poznatkoch. Skupina STECF vyhodnocuje a poskytuje najnovšie dostupné vedecké údaje, vďaka čomu má Komisia včas k dispozícii spoľahlivé a podložené vedecké odporúčania na účely vykonávania a monitorovania spoločnej rybárskej politiky EÚ. Potreba odporúčaní STECF sa okrem iného výslovne uvádza v článku 2 ods. 5 písm. a), článku 3 písm. c), článku 6 ods. 2, článku 9 ods. 1 a 5, článku 10 ods. 2 písm. a), článku 10 ods. 3, článku 11 ods. 3, článku 15 ods. 4 písm. b) and článku 15 ods. 5 písm. c), článku 18 ods. 2, 3 a 5, článku 28 ods. 2 písm. a), článku 29 ods. 2 a 4), článku 31 ods. 4 nariadenia (EÚ) č. 1380/2013. STECF poskytuje odporúčania aj k viacročným plánom riadenia, opatreniam týkajúcim sa povinnosti vylodiť úlovky, opatreniam týkajúcim sa riadenia zmiešaného rybolovu, pozíciám Únie v rámci medzinárodných rybárskych organizácií, ako aj k dohodám o partnerstve v odvetví udržateľného rybárstva s tretími krajinami. Títo nezávislí experti by teda mali nad rámec náhrady výdavkov dostávať osobitný príspevok, ktorého výška zodpovedá konkrétnym úlohám, ktoré im boli pridelené, a ktorý je v súlade s medzinárodnými normami.

               (7)

               Požiadavka na poskytovanie najlepších dostupných vedeckých odporúčaní platí aj na úlohy členov skupiny STECF, ktorí podporujú útvary Komisie prostredníctvom vedeckých príspevkov na regionálnych i medzinárodných stretnutiach, ktoré predstavujú súčasť legislatívneho procesu podľa článku 18 nariadenia (EÚ) č. 1380/2013; členské štáty na základe výsledkov takýchto stretnutí poskytujú Komisii spoločné odporúčania vychádzajúce z najlepších dostupných vedeckých odporúčaní, na základe ktorých sa potom prijímajú delegované alebo vykonávacie akty. Úlohou Komisie je uľahčiť spoluprácu medzi členskými štátmi a relevantnými vedeckými orgánmi, medzi ktorými má STECF rozhodujúcu úlohu. Činnosť skupiny STECF teda účinne prispieva k plneniu cieľov spoločnej rybárskej politiky.

               (8)

               Mali by sa stanoviť pravidlá pre zverejňovanie informácií členmi skupiny.

               (9)

               Osobné údaje by sa mali spracúvať v súlade s nariadením Európskeho parlamentu a Rady (ES) č. 45/2001 (2).

               (10)

               Členovia skupiny, ktorí už boli vymenovaní v minulosti, by mali zostať vo funkcii, až kým nebudú vymenovaní noví členovia.

               (11)

               Rozhodnutie Komisie 2005/629/ES (3) by sa malo zrušiť,

         ROZHODLA TAKTO:
   Článok 1
   Predmet úpravy
   Týmto sa zriaďuje Vedecký, technický a hospodársky výbor pre rybárstvo, ďalej len „skupina“, alebo „skupina STECF“.
   Článok 2
   Úlohy
   Úlohou skupiny v oblasti zachovania živých morských zdrojov a hospodárenia s nimi vrátane biologických, ekonomických, environmentálnych, sociálnych a technických aspektov, je:

               a)

               pomáhať Komisii pri príprave legislatívnych návrhov, delegovaných aktov alebo politických iniciatív;

               b)

               monitorovať vývoj politiky a umožniť výmenu skúseností a osvedčených postupov.

         Článok 3
   Konzultácie
   1.   Komisia sa môže so skupinou poradiť o všetkých otázkach súvisiacich s morskou biológiou a biologickými aspektmi rybárstva, technológiou rybolovu, ekonómiou sektoru rybárstva, riadením rybárstva, vplyvom rybárstva, akvakultúry alebo iných podobných vedných disciplín na ekosystémy. Komisia môže požadovať, aby sa takéto stanovisko prijalo v určenej lehote. Po dohode s útvarmi Komisie môže skupina poskytovať Komisii stanoviská k týmto otázkam aj z vlastnej iniciatívy.
   2.   Predseda skupiny môže Komisii odporučiť, aby niektorú konkrétnu otázku prekonzultovala so skupinou.
   Článok 4
   Vymenúvanie členov
   1.   Minimálny počet členov skupiny je 30 a maximálny 35 členov.
   2.   Členmi sú jednotlivci menovaní na základe individuálnych schopností. Konajú nezávisle a vo verejnom záujme.
   3.   Členov vymenúva generálny riaditeľ GR pre námorné záležitosti a rybárstvo z radov expertov, ktorí majú spôsobilosť v oblastiach uvedených v článku 2 a článku 3 ods. 1 a ktorí reagovali na výzvu na podanie prihlášok. Vymenovanie člena zahŕňa dátum začiatku jeho funkčného obdobia. Komisia sa pri zostavovaní skupiny vynasnaží v najväčšej možnej miere zabezpečiť vyvážené zastúpenie mužov a žien a vyvážené geografické zastúpenie, ktoré odzrkadlí rôznorodý charakter sektoru rybolovu a akvakultúry v Únii, a zohľadní pri tom výsledky výberového konania.
   4.   Členovia sa vymenúvajú na tri roky. Pokiaľ nie sú nahradení podľa odseku 6, zostávajú vo funkcii do konca funkčného obdobia. Ich mandát možno predĺžiť. V prípade, že ku dňu uplynutia trojročného obdobia nedôjde k nahradeniu členov skupiny alebo predĺženiu ich mandátu, zostávajú títo členovia skupiny vo funkcii až do ich nahradenia alebo obnovenia ich mandátu.
   5.   Vhodných uchádzačov, ktorí neboli vymenovaní, možno zaradiť na rezervný zoznam vytvorený Komisiou. Rezervný zoznam môže Komisia použiť na účely nahradenia členov, ktorí zo skupiny odídu v súlade s odsekom 6 tohto článku. Na zaradenie uchádzača na zoznam potrebuje Komisia jeho súhlas. Pre vymenovanie náhradníkov platia rovnaké podmienky ako pre vymenovanie členov.
   6.   Členov, ktorí sa už nemôžu prínosným spôsobom podieľať na zasadnutiach skupiny, vzdali sa funkcie alebo nedodržiavajú podmienky stanovené v odseku 3 tohto článku alebo v článku 339 zmluvy, možno na zostávajúcu časť funkčného obdobia nahradiť.
   7.   Mená členov skupiny sa zverejnia v registri skupín expertov Komisie a podobných subjektov (ďalej len „register“) (4).
   8.   Osobné údaje sa zhromažďujú, spracúvajú a zverejňujú v súlade s nariadením (ES) č. 45/2001.
   Článok 5
   Nezávislosť
   1.   Experti, ktorí sa uchádzajú o členstvo v skupine STECF, nesmú zatajiť žiadnu skutočnosť, ktorá predstavuje ohrozenie ich schopnosti konať pri poskytovaní poradenstva Komisii nezávisle a vo verejnom záujme, alebo ktorá by mohla byť odôvodnene za takéto ohrozenie považovaná, a rovnaká povinnosť platí pre všetky relevantné skutočnosti týkajúce sa ich rodinných príslušníkov. Útvary Komisie požiadajú uvedených expertov najmä o to, aby v rámci výberového konania predložili vyhlásenie o záujmoch („formulár vyhlásenia“) a životopis. Formulár vyhlásenia obsahuje niekoľko otázok, pri ktorých zodpovedaní musia experti uviesť všetky záujmy, ktoré sú relevantné pre vykonávanie funkcie experta. Za člena skupiny môže byť vymenovaný iba jednotlivec, ktorý predložil riadne vyplnený formulár vyhlásenia. Vyhlásenie o záujmoch musí byť verejne prístupné počas celého obdobia členstva experta v skupine.
   2.   Ak zodpovedný útvar Komisie usúdi na základe posúdenia formulárov vyhlásenia, že neexistuje žiaden konflikt záujmov, možno predmetného experta vymenovať na základe jeho individuálnych schopností za predpokladu, že má požadované odborné znalosti.
   3.   V prípade, že dôjde k ľubovoľnej zmene v predložených informáciách, sú členovia povinní okamžite o danej skutočnosti informovať príslušné útvary Komisie; v takom prípade musia bezodkladne nanovo predložiť riadne vyplnený formulár vyhlásenia, v ktorom opíšu relevantné zmeny.
   Článok 6
   Spôsob práce
   1.   STECF si spomedzi svojich členov zvolí jednoduchou väčšinou hlasov predsedu a dvoch podpredsedov na obdobie troch rokov. Predseda a podpredsedovia STECF nemôžu byť do rovnakej pozície zvolení na viac ako dve za sebou idúce obdobia.
   2.   Predseda skupiny môže spomedzi členov skupiny vymenovať spravodajcov. V prípade obzvlášť zložitých otázok multidisciplinárnej povahy možno vymenovať viac ako jedného spravodajcu.
   3.   Útvary Komisie môžu ad hoc prizývať expertov, ktorí nie sú členmi skupiny a ktorí majú odbornú spôsobilosť v prerokúvanej téme, aby sa zúčastnili na činnosti skupiny alebo jej podskupín.
   4.   Na účely preskúmania špecifických otázok môže skupina STECF so súhlasom útvarov Komisie zostaviť podskupiny na preskúmanie špecifických otázok na základe mandátu určeného Komisiou. Podskupiny pozostávajú minimálne z dvoch členov skupiny a externých expertov. Výsledky svojej práce oznámi každá podskupina skupine v stanovenej lehote a v súlade so zodpovedajúcim mandátom. Po splnení svojej úlohy sa každá podskupina rozpustí.
   5.   Funkcie sekretariátu zabezpečuje skupine a jej podskupinám Komisia. Sekretariát je zodpovedný za poskytovanie technickej a administratívnej podpory a koordinácie na uľahčenie účinného fungovania STECF a organizovanie zasadnutí jej podskupín. V prípade potreby koordinuje sekretariát činnosti skupiny a jej podskupín s činnosťami iných subjektov Európskej únie a medzinárodných subjektov. Na zasadnutiach skupiny a jej podskupín sa môžu zúčastniť zástupcovia Komisie, ktorí sa zaujímajú o prerokúvané otázky. Zasadnutia skupiny expertov a jej podskupín sa spravidla konajú v priestoroch Komisie.
   6.   Všetky relevantné dokumenty, ako napríklad programy zasadnutí, zápisnice a príspevky účastníkov, sa zverejnia buď priamo v registri, alebo prostredníctvom odkazu z registra na špecializovanú webovú stránku, kde sa dané informácie nachádzajú. Prístup k špecializovaným webovým stránkam nemožno podmieniť registráciou či iným obmedzením. Výnimky zo zverejňovania sú možné v prípadoch, keď by v dôsledku zverejnenia dokumentu mohlo dôjsť k porušeniu ochrany verejného alebo súkromného záujmu v zmysle článku 4 nariadenia Európskeho parlamentu a Rady (ES) č. 1049/2001 (5).
   7.   Skupina prijme svoj rokovací poriadok na základe štandardného rokovacieho poriadku pre skupiny expertov.
   Článok 7
   Dôvernosť
   1.   Členovia skupiny STECF a externí experti musia dodržiavať mlčanlivosť o služobnom tajomstve stanovenú v zmluvách a ich vykonávacích predpisoch, ako aj bezpečnostné predpisy Komisie na ochranu utajovaných skutočností EÚ uvedené v prílohe k rozhodnutiam Komisie (EÚ, Euratom) 2015/443 (6) a 2015/444 (7). V prípade, že tieto povinnosti nedodržia, Komisia môže prijať všetky primerané opatrenia.
   2.   Zasadnutia výboru sú dôverné. So súhlasom útvarov Komisie môže skupina jednoduchou väčšinou členov rozhodnúť o otvorení svojich zasadnutí verejnosti.
   Článok 8
   Náhrada nákladov a osobitné príspevky
   1.   Za svoju prípravnú činnosť a/alebo účasť na činnostiach skupiny a súvisiacich externých zasadnutiach majú členovia skupiny STECF a externí experti nárok na osobitný príspevok v zmysle prílohy.
   2.   Cestovné náklady a náklady na pobyt, ktoré členom skupiny a externým expertom vzniknú účasťou na zasadnutiach skupiny alebo jej podskupín a súvisiacich externých zasadnutiach uhrádza Komisia v súlade s predpismi platnými v rámci Komisie.
   3.   Náhrada za uvedené výdavky sa poskytuje do výšky disponibilných rozpočtových prostriedkov, ktoré sa prideľujú v rámci ročného postupu prideľovania finančných prostriedkov.
   Článok 9
   Prechodné ustanovenia
   Členovia STECF vymenovaní v súlade s článkom 4 rozhodnutia 2005/629/ES zostávajú vo funkcii ako členovia výboru zriadeného súčasným rozhodnutím, až kým sa podľa článku 4 tohto rozhodnutia nevymenujú noví členovia skupiny. Uplatňujú sa na ich ustanovenia tohto rozhodnutia.
   Článok 10
   Zrušenie
   Rozhodnutie 2005/629/ES sa zrušuje.

      V Bruseli 25. februára 2016

            Za Komisiu

         Karmenu VELLA

            člen Komisie

      (1)  Ú. v. EÚ L 354, 28.12.2013, s. 22.

      (2)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).

      (3)  Rozhodnutie Komisie 2005/629/ES z 26. augusta 2005, ktorým sa zriaďuje Vedecký, technický a hospodársky výbor pre rybné hospodárstvo (Ú. v. EÚ L 225, 31.8.2005, s. 18).

      (4)  Členovia, ktorí si neželajú zverejnenie svojich mien, môžu požiadať o uplatnenie výnimky z tohto pravidla. Žiadosť o nezverejnenie mena člena skupiny expertov sa považuje za oprávnenú v prípadoch, keď by zverejnenie mohlo ohroziť jeho bezpečnosť alebo nenáležite poškodiť jeho súkromie.

      (5)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. EÚ L 145, 31.5.2001, s. 43). Účelom týchto výnimiek je ochrana verejnej bezpečnosti, vojenských záležitostí, medzinárodných vzťahov, finančnej, menovej alebo hospodárskej politiky, súkromia a nedotknuteľnosti jednotlivca, obchodných záujmov, súdnych konaní a právneho poradenstva, inšpekcií/vyšetrovaní/auditov a rozhodovacieho procesu príslušných orgánov.

      (6)  Rozhodnutie Komisie (EÚ, Euratom) 2015/443 z 13. marca 2015 o bezpečnosti v Komisii (Ú. v. EÚ L 72, 17.3.2015, s. 41).

      (7)  Rozhodnutie Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ (Ú. v. EÚ L 72, 17.3.2015, s. 53).

      PRÍLOHA
      Osobitné príspevky

                  (1)

                  Členovia a externí experti majú nárok na osobitný príspevok za svoju účasť, či už osobnú, alebo na diaľku (písomný postup), na zasadnutiach skupiny. Maximálna výška osobitného príspevku je 450 EUR vo forme denných jednotkových nákladov za každý celý pracovný deň, ako je uvedené ďalej v tabuľke. Celkový príplatok sa vypočítava a zaokrúhľuje smerom nahor s presnosťou na polovicu pracovného dňa.

                              EUR za celý deň (1)

                              Plenárne zasadnutia skupiny

                              Podskupiny

                              Predseda

                              450

                              450

                              Podpredseda

                              450

                              450

                              Členovia skupiny

                              300

                              300

                              Externí experti

                              300

                              300

                  (2)

                  Členovia skupiny, ktorí pôsobia vo funkcii spravodajcu, majú nárok na osobitný príspevok za prácu odvedenú nad rámec zasadnutí skupiny, napríklad prípravu a finalizáciu podkladov správy zo zasadnutí skupiny alebo podskupiny. Tento osobitný príspevok je ekvivalentom jedného celého pracovného dňa a predstavuje 450 EUR.

                  (3)

                  Členovia skupiny a externí experti, ktorí pôsobia vo funkcii spravodajcu, majú nárok na osobitný príplatok za prípravu zasadnutí skupiny alebo jej podskupín, t. j. poskytovanie vedeckých správ (zhrnutia, otázky a podkladové informácie) na účely prípravy zasadnutí skupiny alebo podskupiny, ako aj za činnosť nadväzujúcu na zasadnutia skupiny alebo jej podskupín, t. j. vypracovania správ z týchto zasadnutí.

                  (4)

                  Predseda má nárok na osobitný príplatok za vedecký dohľad a organizáciu práce skupiny nad rámec plenárnych zasadnutí.
                  V prípade, že si Komisia vyžiada prípravné práce, ktoré spočívajú najmä v písaní správ či stanovísk zo zasadnutí skupiny alebo jej podskupín, v analýze slúžiacej ako podklad pre hodnotenie vplyvu alebo vedeckého dohľadu, špecifikuje úlohy, ktoré sa majú vykonať, ako aj ich časový harmonogram. Počet pracovných dní sa vypočíta najmä podľa toho, koľko práce si v závislosti od zložitosti vyžaduje daná otázka, koľko času je potrebného na splnenie úloh vzhľadom na množstvo a dostupnosť údajov a akú vedeckú literatúru a informácie treba zhromaždiť a spracovať. Od orientačného počtu pracovných dní uvedený ďalej v texte sa teda možno odkloniť len v riadne podložených výnimočných prípadoch.

                              Orientačný počet pracovných dní

                              Typ požadovanej úlohy

                              1 – 10 dní

                              Prípravné práce (vedecké správy, výskum, analýza slúžiaca ako podklad pre hodnotenie vplyvu).

                              4 – 6 dní

                              Správa o zasadnutí skupiny alebo jej podskupín, stanovisko STECF

                              10 – 30 dní

                              Vedecký dohľad a organizácia práce skupiny nad rámec plenárnych zasadnutí (najmä na účely poskytovania poradenstva Komisii pri všeobecnom vedeckom plánovaní, získavaní externých expertov, stanovovaní príslušného mandátu pre vedecké správy a stretnutia skupiny a jej podskupín a zabezpečovaní dostupnosti existujúcich údajov a vedeckých informácií) s cieľom pripraviť a koordinovať zakladanie podskupín a ich zasadnutia a nadviazať kontakt s ostatnými poradnými orgánmi a zainteresovanými stranami, ako aj s útvarmi Komisie (GR MARE, iné GR a JRC).

                        Expertom, ktorí pôsobia vo funkcii spravodajcu a v tejto funkcii poskytujú v rámci prípravy stretnutí skupiny alebo jej podskupín vedecké správy alebo vypracúvajú správu zo zasadnutí skupiny alebo jej podskupín, alebo predsedovi, ktorý je zodpovedný za vedecký dohľad a organizáciu práce skupiny nad rámec plenárnych zasadnutí skupiny, sa vyplatí suma 450 EUR vo forme denných jednotkových nákladov za každý úplný pracovný deň.

                  (5)

                  V súlade s článkom 18 nariadenia (EÚ) č. 1380/2013 o spoločnej rybárskej politike môžu členovia skupiny pomáhať útvarom Komisie tým, že sa v rámci členstva v skupine zúčastňujú na regionálnych i medzinárodných stretnutiach. Majú nárok na osobitný príspevok vo výške 300 EUR vo forme denných jednotkových nákladov za každý celý pracovný deň. Účasť musia útvary Komisie vopred schváliť a v prípade vyplatených príspevkov aj dodatočne preveriť.

                  (6)

                  V súlade s rozhodnutím komisie C(2014) 2220 nesmie celková výška osobitného príspevku pre člena skupiny alebo externého experta na deň prekročiť 450 EUR.

         (1)  Ak sa účasť obmedzí iba na dopoludnie alebo popoludnie, príspevok by sa mal znížiť na 50 % príspevku za celý deň.